**Προσβασιμότητα**

|  |
| --- |
| Το πρόγραμμα μπορεί να υλοποιηθεί σ’ ένα Τμήμα της Α’ τάξης. Κατανοώντας ότι σε μία τάξη συνυπάρχουν μαθητές/τριες διαφορετικού πολιτισμικού υπόβαθρου και μαθητές/τριες που ενδεχομένως υποστηρίζονται από το θεσμό της Παράλληλης στήριξης ή το Τμήμα Ένταξης προτείνεται συνεργασία μεταξύ των εκπαιδευτικών προκειμένου να συμμετέχουν ισότιμα όλοι/ες οι μαθητές/τριες.  Προαπαιτούμενες γνώσεις είναι οι γενικές γνώσεις για καταστατικά κείμενα, για τα ανθρώπινα δικαιώματα, για τους κανόνες λειτουργίας του Γυμνασίου και βασικές γνώσεις ομαδοσυνεργατικής εργασίας και αξιοποίησης νέων τεχνολογιών. Επίσης, τα διδακτικά αντικείμενα των Θρησκευτικών, της Νεοελληνικής Γλώσσας, της Τεχνολογίας, της Πληροφορικής, των Καλλιτεχνικών και της Οικιακής Οικονομίας μπορούν να συνδεθούν με το συγκεκριμένο πρόγραμμα. Σε όποιες δραστηριότητες προσφέρεται, μπορεί να συμμετέχει κι ο/η εκπαιδευτικός ως μέλος των ομάδων.  Όλα τα εργαστήρια στο Γυμνάσιο έχουν διάρκεια μία διδακτική ώρα. Οι δραστηριότητες που προτείνονται μπορούν να αξιοποιούνται από τον εκπαιδευτικό ευέλικτα ως προς τη χρονική διάρκεια, ανάλογα με τη δυναμική της κάθε τάξης. Μετά τη μία ώρα προτείνονται δραστηριότητες επέκτασης/ γενίκευσης για κάθε εργαστήριο που μπορεί να είναι ασύγχρονες δραστηριότητες αυτενέργειας και αυτό-οργάνωσης της ομάδας ή δραστηριότητες στο πλαίσιο άλλων γνωστικών αντικειμένων. Οι δραστηριότητες αυτές, καθώς και λεπτομερείς οδηγίες για το υλικό του κάθε εργαστηρίου παρατίθενται στις: «Πρόσθετες πληροφορίες κατά εργαστήριο». Απαραίτητο υλικό για την τάξη είναι ο Η/Υ, ο βιντεοπροβολέας ή ο διαδραστικός πίνακας και η σύνδεση στο διαδίκτυο, χαρτί Α4 και χαρτόνια σε διάφορα χρώματα, μαρκαδόροι και φάκελοι για το πορτφόλιο, CD για το υλικό των μαθητών για το ε-πορτφόλιo. Αναφορικά με τη χρήση της ψηφιακής μηχανής θα πρέπει να ακολουθηθούν όσα ορίζονται στη νομοθεσία για την προστασία προσωπικών δεδομένων. |